- Nlir aEzikyel
- <
- 37
- >

37
Aba̱nda̱m aga akup awomwom
1 Awó aYawe ka̱ yà ka̱ apal mi, kang à yar mi ka̱ ashe aRuhu Inan fa ká̱, te á nak mi kà̱ ìshimshe aba̱nda̱m va yə́l ká̱ oga akup. 2 Kang uza̱ ranggang ká̱ mi ka̱ ashe oza̱, dər, omà ta̱ pa̱ kyák ka̱ ashe aba̱nda̱m va̱ ta, oza̱ wom pa̱ karakkarak. 3 Te uza̱ là á mi pa̱, &lt;&lt;Á ya anəm, oga akup va̱ ta̱ te i lə́lár ɗò?&gt;&gt;
Te n na ama̱n pa̱, &lt;&lt;ÁNəm uga nzhi uYawe, mmaɓu na ɓu nyi.&gt;&gt;
4 Te uza̱ là á mi pa̱, &lt;&lt;Là anung ka̱ apal oga akup va̱ ta̱, là ôza̱ pa̱, &lt;Ôga akup awomwom, ó fe nnap-nlà àYawe. 5 Iya̱m va ta̱ uNəm uga nzhi uYawe là, &lt;&lt;Mi ga mɓur ǹyì a wó, te ó lár. 6 Mi na oga ichip a wó ká̱ ìnyám kang mi gún oza̱ ká̱ awá, te mi ɓur ǹyì a wó, kang ó lár, te ó nyi pa̱ mmami na uYawe.&gt;&gt; &gt; &gt;&gt;
7 Te n là anung wa nva uza̱ nak mi pa̱ ń là. Kang n là anung te, mmá fe nwam atak, kang oga akup gwang ká̱ izəzər, akup gwang ká̱ akup ka̱ atak ngwang oza̱. 8 Kang n dər te, n ya oga ichip ka̱ apal oza̱, ìnyám zəpchi oza̱, kang awá gún oza̱ chit. Te ǹyì yà ka̱ ashe oza̱ ka̱t.
9 Te uza̱ là á mi pa̱, &lt;&lt;Á ya anəm, là anung ka̱ apal ǹyì, là á na pa̱, &lt;UNəm uga nzhi uYawe là pa̱, ǹyì ngga ngba̱k ngga nneɗing á ɓa, á pyep ka̱ apal onəm va̱ mmá gbá̱ng ta̱ na oza̱ á lár.&gt; &gt;&gt; 10 Te n là anung wa nva̱ uza̱ nak mi, te ǹyì tar ka̱ ashe oza̱, kang oza̱ lár, oza̱ wong tong ká̱ ashar oza̱, á yà nggatək onəm ìkum pa̱ makmak.
11 Te uza̱ là á mi pa̱, &lt;&lt;Á ya anəm, oga akup va̱ ta̱ omà nzhi àIsa̱rila. Dər, oza̱ kà̱ nlà pa̱, &lt;Oga akup yi wom chit, kang nnak ìgwak yi yà lap ka̱t, mmá gbá̱ng yi chit kùr.&gt; 12 Ka̱kul nva̱ ta te, là anung, là ôza̱ pa̱, &lt;UNəm uga nzhi uYawe là pa̱, &lt;&lt;Mi ga mbol oga awap wó, kang mi wong ká̱ wó, ka̱ ashe oga awap wó, ônəm mi. Te mi le ká̱ wó ka̱ ashe mbin aIsa̱rila. 13 Ônəm mi, nnà te ó nyi pa̱ mmami na uYawe, awalang va̱ m bol oga awap wó, kang n fa ká̱ wó ka̱ ashe oga awap á. 14 Kang mi nak aruhu mi ka̱ ashe wó, te ó lár, mi nak wó kà̱ mbin wó. Te ó nyi pa̱ mmami na uYawe, n là chit, kang mi nənəm,&gt;&gt; uYawe à là.&gt; &gt;&gt;
Onəm oYahudi ká̱ oga aIsa̱rila I ga ntəm iponzhi pa̱ izəng
15 Te uYawe là nnàp ká̱ mi pa̱, 16 &lt;&lt;Á ya anəm, yar ìdari na ú lir ka̱ apəpal pa̱, &lt;Ka̱kul aYahuda ká̱ onəm oIsa̱rila ova nzəng ká̱ na.&gt; Te yar ìdari ìro kà̱ɗi, lir ka̱ apəpal pa̱, &lt;Ka̱kul aYusufu, uva uEfərayim ká̱ nkpaktak nzhi àIsa̱rila ova nzəng ká̱ na.&gt; 17 Gwang oza̱ ka̱ anung zəngtəng á yà ìdari pa̱ ìzəng ka̱ awó ɓu.
18 &lt;&lt;Onəm ɓu i là á ɓu pa̱, &lt;Ɓu nyám ìpir oga iya̱m va̱ ta̱ á yi ka̱t ɗò?&gt; 19 Te là ôza̱ pa̱, mmami, uNəm uga nzhi uYawe, n là pa̱, &lt;Mi ka̱m ìdari aYusufu uva uEfərayim ká̱ onəm oIsa̱rila ova nzəng ká̱ na. Kang mi gwang ká̱ ìdari àYahuda, mi nak oza̱ i ta̱l ìdari pa̱ ìzəng ka̱ awó mi.&gt; 20 Idari va̱ u lir iya̱m ka̱ apal oza̱ ka̱ awó ɓu, te kpán kà̱ mpyal oza̱, 21 te là ôza̱ pa̱, mmami, uNəm uga nzhi uYawe, n là pa̱, &lt;Mi fa ká̱ onəm oIsa̱rila ka̱ ashe oga mbín va̱ oza̱ lyangshin ga kà̱, mi ɓut oza̱ ka̱ achè nggo, kang mi ɓa ká̱ oza̱ ka̱ ashe mbin nji oza̱. 22 Mi nak oza̱ i təm mbin pa̱ nzəng ka̱ apambin, ka̱ apal oga aɓam aIsa̱rila. UPonzhi pa̱ uzəng i nəm iponzhi ka̱ apal oza̱ pa̱ kpaktak, oza̱ i yà ká̱ ntəm mbín pa̱ mparəm lap ka̱t, iponzhi oza̱ i yà pa̱ iparəm lap ka̱t. 23 Oza̱ i yà ká̱ nvyap ishi oza̱ ka̱ atak oga ichər oza̱ lap ka̱t, ká̱ iya̱m iga nnəm ajan, ka̱t te ká̱ nza̱ apir mpat oza̱ nggo. Mi ka̱mshi oza̱ ka̱ atak nkpaktak nlə̀p ìfang va̱ oza̱ lə̀p, kang mi nàl oza̱. Te oza̱ i təm onəm mi, mmami ǹnyi te mi yà Inan oza̱.
24 &lt;&lt; &lt;Uzwal mi uDawuda i yà uponzhi ka̱ apal oza̱, kang nkpaktak oza̱ i yà ká̱ unəm uga nkpak pa̱ uzəng. Oza̱ i kpak oga nnap nkpakkpak mi, ká̱ oga nnap mpakpak mi. 25 Oza̱ i təm kà̱ mbin va n ná ûzwal mi uYakup, nva okə́ká wó ka̱ təm kà̱. Oza̱ ká̱ ovan oza̱, ká̱ ovan ovan oza̱ i təm kà̱ mbyet mbyet. Kang uzwal mi uDawuda i yà uponzhi oza̱ mbyet mbyet. 26 Mi yar nsar nnap-nlà ngga ntəm ikángkáng ká̱ oza̱, nva i təm mbyet mbyet. Mi nak oza̱ ka̱ ashe mbin oza̱, kang mi nak oza̱ i myak, te mi pak nzhi ngga awop mi kà̱ ìshimshe oza̱ mbyet mbyet. 27 Kang atak aga ntəm mi, i yà kà̱ ìshimshe oza̱, mi yà Inan oza̱, kang oza̱ ǹnyi te i yà onəm mi. 28 Te oga mbin i nyi pa̱ mmami na uYawe uva nàl aIsa̱rila ka̱ awalang va̱ m pak nzhi ngga awop mi kà̱ ìshimshe oza̱ mbyet mbyet.&gt; &gt;&gt;

- Nlir aEzikyel
- <
- 37
- >

© 2024 SCO